Juda könagesögö jike kaunsöl sutŋine jitŋememe azi kun qetŋi Nikodemus malök.
Yaŋön Farisi (Köna keugö kapaŋkölköl) kambunöŋ kinök.
Yaŋön suŋgem kunöŋ Jisösgöreŋ kaŋgota kewö jii mörök,
“Ketaŋamni,
gi aŋgöletot memakzani,
mi azi kunŋan Anutu yambuk qahö kiniga nanŋök memamgö osimakza.
Miaŋgöra gi Anutunöŋ nam köl gihiiga böhi akzan,
mewö mötzin.”
Mewö jiiga kewö jiba meleŋ waŋgiyök,
“Nöŋön keu öl töhönŋi kun kewö jibi mötnöŋ:
Kunŋan Anutugöreŋök ahuahu dölökŋi qahö ahuma ewö,
yaŋön mönö Anutugö bemtohoŋe aŋgota ekŋamgö osima.”
Meleŋ waŋgiiga kewö jiyök,
“Kunŋan lök ahuba ambazip namŋi aka malagun ahuahu dölökŋi mönö denöwö ahubawak?
Yaŋön mönö nam körö uruŋe aŋgori kunbuk gölöm ala memamgö osima.”
Mewö jiiga kewö meleŋnök,
“Nöŋön keu öl töhönŋi kun kewö jibi mötnöŋ:
Kunŋan o melun mem waŋgigetka Uŋa Töröŋan uruŋe geiga mewöŋi miaŋön ahuahu dölökŋe qahö ahuza ewö,
mewöŋi miaŋön mönö Anutugö bemtohoŋ uruŋe aŋgotmamgö osima.
Gölmegö iwinam eŋgöreŋök morö ahuzawi,
mi gölme moröya.
Uŋa Töröŋan inahöba nam köliga morö asuhumakzawi,
mi mönö Suepkö moröya.
“Mewögöra iŋini ahuahu dölökŋi Anutugöreŋök qahö ahume,
miaŋön mönö qahö dop kölja.
Keu mi jibiga miaŋgöra mönö kude auruman.
Luhutnöŋ nanŋi imbi-imbi laŋ giliga ötöŋi mörakzanmö,
mi denikeyök kaba gilakza aka denike gila anakzawi,
gi miaŋgö könaŋi qahö möt asarizan.
Uŋa Töröŋan ambazip nam köl eŋgiiga ahuahu dölökŋe ahugeri,
körek yeŋgö könaŋinan mönö luhut miaŋgö dop akza.”
Mewö meleŋniga Nikodemusnöŋ köŋkuŋ aka kewö jiyök,
“Mi ahakö dop qahö.”
Mewö jiiga Jisösnöŋ jiyök,
“Gi Israel könagesö kusum neŋgimakzan aka töndup keu miaŋgö könaŋi qahö möt asarizan.
Mi kude dop kölja.
Nöŋön keu öl töhönŋi kun kewö jibi mötnöŋ:
Neŋön wania möt kutuzini,
mi jiba indelakzin aka wania jeninan eka mötzini,
mi naŋgöba jimakzin.
Mewö ahakzinmö,
eŋön töndup Buŋa keunini mi qahö möt aŋgön kölakze.
“Gölmegö yuaiŋi jenöŋ ehekŋi miaŋgö keuŋi jibiga möta qahö möt narim niŋgize ewö,
nöŋön Suepkö yuaiŋi qahö ehekŋi miaŋgö könaŋi jibiga mötmei,
mi mönö denöwö möt naribeak?
Gölmegö azi kunŋan Suepnöŋ qahö öŋgöyökmö,
Suep gölmegö Azi ölŋan Suep mire mala eta asuhuyöhi,
yaŋön mönö liliŋgöba Suepnöŋ öŋgöma.
“Anutunöŋ Moses gölme qararaŋkölkölŋe jim kutui kopö ainöŋ mokoleŋ imutŋi memba tohotnöŋ kösököi kinöhi,
miaŋgö dop Suep gölmegö Azi Ölŋi mi kösökögetka öŋgöba kinma.
Ambazip i möt narim waŋgizei,
yeŋön körek pakpak malmal köhöikŋi miwikŋaiba malmegöra aka eu öŋgöma.
“Miaŋgö könaŋi kewö:
Ambazip i möt narim waŋgizei,
yeŋgöreŋök kunŋan ayuhubapuköra Anutunöŋ gölme dop önöŋi qahö jöpaköm neŋgiyök.
Neŋön körek letota malmal köhöikŋaŋgö buŋaya akingöra mönö Nahönŋi mohotsirik mi neŋgiyök.
Ambazip gölme dop mal anjini,
Anutunöŋ Nahönŋi neŋgö keunini jim tekömapköra aka qahöpmö,
Nahönŋan amöt neŋguiga kantri dop letota oyaeŋkoyaeŋ akingöra aka melaiiga gölmenöŋ erök.
“Ambazip kunŋan Nahönŋi möt narizawi,
Anutunöŋ yaŋgö keuŋi jim teköiga qahö ayuhumapmö,
kunŋan Jisös qahö möt narim waŋgizawi,
Anutunöŋ yaŋgö keuŋi lök jim teköiga malja.
Anutugö Nahönŋi mohotsirikö qetŋi qahö möt narizawaŋgöra aka könöp siagö buŋaya akŋa.
Anutunöŋ gölme ambazip keunini jim tekömakzawi,
miaŋgö könaŋi kewö:
Asakŋan lök gölmenöŋ eta asuhuyökmö,
ambazipnöŋ ahakmeme bölöŋi bölöŋi aka memba malget.
Mewö mala Anutugö asakŋi tököba uruŋini söŋaupkö ahakmemenöŋ laŋ jöhöba mala kotket.
“Körek pakpak ahakmeme bölöŋi ahakzei,
yeŋön Anutugö asakŋi tököba andö qemakze.
Anutunöŋ ahakmemeŋini bölöŋi bölöŋi mi indela jim eŋgiiga gamuŋini mötpepuköra keŋgötŋini mörakze.
Mi möta asakŋaŋgö uruŋe qahö aŋgorakze.
Qahö aŋgorakzemö,
kunŋan kun keu ölŋi wuataŋgöba maljawi,
yaŋön ölöp asakŋaŋgö uruŋe kaŋgotma.
Anutunöŋ sölölöhöm waŋgiiga ahakmemeŋi aka memba malöhi,
miaŋgöra ahakmemeŋi miaŋön aukŋe asuhumapköra mötza.”
Mewö.